**נלי תגר** (נולדה ב-30 בנובמבר 1982) היא שחקנית, קומיקאית, סטנדאפיסטית, שדרנית רדיו ופרזנטורית ישראלית. זוכת פרס האקדמיה לטלוויזיה לשחקנית הטובה ביותר לשנת 2016 על תפקידה בסדרה הקומית "האחיות המוצלחות שלי".

ביוגרפיה
--------

תגר נולדה בתל אביב, בת בכורה לרפאל שעלה מבולגריה, וטיבה ילידת ישראל, עורכי דין, ולה אח ואחות (אהרונה, ששיחקה בילדותה בסדרה  ג'ינג'י). נלי קרויה על שמה של סבתה מצד אביה. גדלה בשכונת רמת חן שברמת גן ולמדה בתיכון בליך במגמת התיאטרון. אביה נפטר בשנת 2000, כשהייתה בת 18.

ב-2001 התגייסה לצה"ל, סיימה בהצטיינות קורס מש"קיות חינוך ושירתה בגדוד רותם של חטיבת גבעתי. הייתה מצטיינת פיקוד הדרום לשנת 2002.

בשנת 2008 סיימה את לימודיה בסטודיו למשחק של יורם לוינשטיין.

### בקולנוע

בשנת 1993, כשהייתה בת 10, גילמה ילדה מוכה - התפקיד הראשי בסרט הקצר "חברות" של דן וולמן וזכתה לשבחים רבים על הופעתה. בשנת 2000 שיחקה בסרט "אחות זרה" שכתב וביים דן וולמן, הסרט זכה בפרס וולג'ין בפסטיבל ירושלים באותה שנה. בשנת 2006 גילמה את נלי בסרט "ידיים קשורות" שביים דן וולמן. בשנת 2011 גילמה תפקיד קטן של מאבטחת טקס פרס ישראל בסרטו של יוסף סידר "הערת שוליים". בשנת 2014, שיחקה בתפקיד הראשי, לצד דאנה איבגי ושני קליין, בקומדיה השחורה המצליחה שכתבה וביימה טליה לביא - "אפס ביחסי אנוש". הסרט זכה בפסטיבל הסרטים טרייבקה בפרס הסרט הטוב ביותר והבמאית קיבלה את פרס הבמאית המצטיינת על שם נורה אפרון. על משחקה בסרט זה נבחרה נלי תגר לאחת מ-20 התגליות של 2014 ברשימה שפרסם בלוג הקולנוע "Indiewire" והיא הישראלית הראשונה שנכללה ברשימה זו.

בשנת 2015 שיחקה בסרט הקומי "אני לא מאמין, אני רובוט?!" של טל גולדברג וגל זלזניאק. באותה שנה שיחקה גם בסרטים הקצרים "אין ארוחות חינם" של לירון רווח ו"מה שלא הורג אותך" של דריה צוק.

בשנת 2016 שיחקה בסרטו של אבי נשר "החטאים" בתפקיד הראשי לצד ג'וי ריגר.

בשנת 2019 השתתפה בתפקיד הראשי בסרט "בשורות טובות" של הבמאי ארז תדמור, לצד רועי אסף.

בשנת 2022 השתתפה בסרט "בוטיק פריז" של הבמאי מרקו כרמל, לצד מוריס כהן.

### טלוויזיה

תגר בתוכנית הסאטירה "גב האומה", 2017
בשנת 2006 גילמה את שירן בעונה השנייה של "מעורב ירושלמי" ששודרה בערוץ 2, בבימויו של שי כנות.

בשנת 2009 גילמה את שימי (שמרית), התפקיד הראשי בסדרת דרמה של ערוץ 2 "שירות חדרים" שביים איתן ענר.

בשנת 2010 שיחקה בתפקיד אורח וגילמה את יעל בסדרת הדרמה של Yes "סרוגים" שביים לייזי שפירא. באותה שנה גילמה את חני כ"ץ ואת נישל בן יעקב בסדרת הטלוויזיה "15 דקות" שיצר אריק שגב ב-Yes. עוד באותה שנה השתתפה בפאנל תוכנית הבידור "מ'שתגידי" בערוץ ביפ, וכן בעונה השנייה ששודרה ברצועת "לילה ביפ" בערוץ 2.

בשנת 2011 גילמה את אורלי בדרמת הפשע של HOT3 "עספור" שכתבו חנן סביון וגיא עמיר וביים רני סער, וגילמה את שרונה גולדברג לצד דנה זקס בעונה השנייה של סדרת הרשת "המכשפות משינקין" שביים סם לביא ושודרה באתר ביפ.

בשנת 2012 גילמה את רננה בסדרת הטלוויזיה "יום האם" שכתבה דניאלה לונדון דקל וביים רני סער, וגילמה את שונית ונעמי הצעירה בסדרת הטלוויזיה "תנוחי" שביימו שירלי שטרן ויריב הורוביץ.

בשנת 2013 גילמה את מיה בסדרת הטלוויזיה "נויורק" וגילמה את דני בסדרת הטלוויזיה "סיפורי פיות" שביים קובי פז.

בשנת 2014 הובילה קמפיין פרסום לקפה עלית. באותה שנה גילמה את הדס בסדרת הטלוויזיה "אחת אפס אפס" שכתב וביים אמיר מן, וגילמה דמויות בסדרת הטלוויזיה "שבט צוצלת" שכתב אריק שגב וביים אופיר לובל בערוץ זום לילדי yes הטלוויזיה בלוויין. באותה שנה שיחקה בסדרת האינטרנט "שיחות יוצאות" שיצרו כתבו וביימו יוגב יפת וניר ברגר.

בשנת 2015 גילמה את נטע בסדרה "רון" שביים רון פלדמן.

בשנת 2016 שיחקה את נטלי בסדרה הקומית "האחיות המוצלחות שלי" של Yes, שכתבו גלית חוגי ונועה ארנברג וביים גורי אלפי. על משחקה בעונה הראשונה של סדרה זו זכתה תגר בפרס האקדמיה הישראלית לטלוויזיה בקטגוריית השחקנית הקומית הטובה ביותר ובהמשך הייתה מועמדת לאותו פרס, ללא זכייה, על משחקה בעונה השנייה והעונה השלישית של הסדרה. באותה שנה החלה להנחות לצד צביקה הדר את התכנית "חדשות התנ"ך" בערוץ החינוכית. מאז קיץ 2016 היא הפרזנטורית של חברת "Wobi". משתתפת בתוכנית הסאטירה גב האומה כ"חבר פאנל מתחלף" מספטמבר 2016.

ב-דצמבר 2016 החלה לשחק בדרמה המוזיקלית oboy את טל קוטלר המייסדת והמנהלת של להקת אובוי.

בקיץ 2018 החלה להצטלם לסדרה "פוראבר" מבית היוצר של אורי גרוס. היא מגלמת בה את רומי בת ה-12, שעברה תאונה מדעית והפכה לאישה בת 32. הסדרה עלתה לשידור ב-30 בדצמבר 2018 בערוץ TeenNick של HOT.

מקיץ 2019 היא הפרזנטורית של חברת H&M ומשנת 2020 היא פרזנטורית של קניוני עזריאלי.

משנת 2020 עד 2021 שימשה חברת פאנל קבועה ב"עד כאן!", תוכנית טלוויזיה סאטירית אשר שודרה בכאן 11.

כמו כן משנת 2020 עד 2021 גילמה את דמותה של שירי בסדרה הקומית "הנחלה" בקשת 12.

בשנת 2024 שיחקה בסדרה חולי אהבה כעדי אחותה של עמליה לוי.

### תיאטרון

תגר בהצגה "הבחירה" בתיאטרון אורנה פורת
ב-2008 שיחקה בהצגה "אוגוסט: מחוז אוסייג'" מאת טרייסי לטס שביים אילן רונן בתיאטרון הבימה. ב-2009 גילמה את נועה בהצגה "לילה במאי" מאת א.ב יהושע שביים אילן רונן בתיאטרון הבימה. ב-2010 שיחקה בהצגה "מישהו ימות בסוף" שכתב וביים מאור זגורי, וגילמה את ענת קוממי - חברתו של יוסי (נתי רביץ) וחברתו לשעבר של אסף (אושרי כהן) - בהצגה "לרקוד ולעוף" שכתב רשף לוי וביים אלון אופיר בבימה. ב-2011 גילמה את יוליה בהצגה "רומיאו ויוליה" מאת שייקספיר שביים נועם שמואל בתיאטרון הקאמרי. באותה שנה שיחקה בהצגה "ילדה טובה" שביים תום שוורצברג בתיאטרון השעה הישראלי.

ב-2012 שיחקה בהצגה "אהבת הדסה" מאת אורלי ישועה-שוורצברג שביים תום שוורצברג בתיאטרון השעה הישראלי. ב-2014 גילמה את מריאן אהובתו של קליאנט (אביב אלוש) - בהצגה "הקמצן" מאת מולייר שביים אילן רונן בתיאטרון הבימה. באותה שנה שיחקה בהצגה "הבחירה" שכתבו שלומית ארנון בר-לב (שגם ביימה) וליאת פישמן-לני בתיאטרון אורנה פורת.

ב-2016 השתתפה בהצגה "פליישר" מאת יגאל אבן אור בתיאטרון הבימה.

באוגוסט 2017 שיחקה בהצגה "אמא אמרה שאסור" מאת שרלוט קיטלי בבימויה של אתי רזניק בתיאטרון הבימה, לצד גאיה שליטא כץ, טטיאנה קנליס אולייר ומאיה מעוז.

מ-2019 ועד 2020 שיחקה במחזמר "בילבי" בתפקיד הראשי בהפקת תיאטרון תל אביב.

### רדיו

ב-18 במאי 2020 עלתה לאוויר תוכנית יומית ברדיו תל אביב בהגשת תגר ולירון ויצמן שעניינה שיח נשי ומביאה סיפורים אישיים של מאזינות לצד פינות ייעוץ ופעילות ברשתות החברתיות.

### סטנד-אפ

החל ממרץ 2019 תגר מציגה מופע סטנד-אפ בשם "נלי תגר עושה סטנד-אפ" שבו היא מספרת על חוויות מהחיים, המשפחה והשקפת עולמה. המופע החל כאירוע חד פעמי שנה קודם לכן במסגרת אירועי יום האישה.

חיים אישיים
-----------

תגר נשואה לאיתן שריד להם בן ובת והם מתגוררים בתל אביב.

מועמדות ופרסים
--------------

| שנה | יצירה | ארגון | קטגוריה | תוצאה | סימוכין |
| --- | --- | --- | --- | --- | --- |
| 2014 | אפס ביחסי אנוש | פרס אופיר | שחקנית המשנה הטובה ביותר | **מועמדות** |  |
| ‏ 2017 | האחיות המוצלחות שלי עונה 1 | האקדמיה הישראלית לטלוויזיה | השחקנית הטובה ביותר בסדרה קומית | **זכייה** |  |
| החטאים | פרס אופיר | שחקנית המשנה הטובה ביותר | **מועמדות** |  |
| 2018 | האחיות המוצלחות שלי עונה 2 | האקדמיה הישראלית לטלוויזיה | השחקנית הטובה ביותר בסדרה קומית | **מועמדות** |  |
| ‏ 2019 | האחיות המוצלחות שלי עונה 3 | האקדמיה הישראלית לטלוויזיה | השחקנית הטובה ביותר בסדרה קומית | **מועמדות** |  |
| בשורות טובות | פרס אופיר | השחקנית הראשית הטובה ביותר | **מועמדות** |  |

קישורים חיצוניים
----------------

ויקישיתוף מדיה וקבצים בנושא **נלי תגר** בוויקישיתוף
* נלי תגר, ברשת החברתית פייסבוק
* נלי תגר, ברשת החברתית אינסטגרם
* נלי תגר, במיזם "אישים" לתיעוד היצירה הישראלית
* נלי תגר, במסד הנתונים הקולנועיים IMDb (באנגלית)
* נלי תגר, באתר "אידיבי", מאגר הידע העברי לקולנוע ישראלי ועולמי
* נלי תגר, בארכיון הבימה

כתבות
* טל פרי, ‏5 השחקניות המבטיחות בתיאטרון, באתר גלובס, 13 ביולי 2009
* הדס בשן, מכות יופי, באתר ynet, 18 באוגוסט 2010
* הילה רגב, עכבר העיר אונליין, נלי תגר: "העיקר להעמיד פנים שאת שייכת", באתר הארץ, 26 ביוני 2014
* ניר סלונים, ‏השחקנים הצעירים המבטיחים ביותר בישראל, באתר ‏מאקו‏, 10 ביולי 2014
* איילת רוזן, ‏"אם יש לנו 68 חברים משותפים - אאשר אותך", באתר ‏מאקו‏, 17 ביולי 2014
* קרן נתנזון ויץ, מאה בכישרון משחק: מש"קית החינוך מעזה כובשת את מסך הקולנוע, באתר Xnet‏, 21 ביולי 2014
* מערכת גיא פינס, איך "אפס ביחסי אנוש" הפך את נלי תגר לכוכבת, באתר nana10‏, 5 באוגוסט 2014
* נלי תגר מגיעה ל"תכנית קיציס", 22 באוגוסט 2014
* תרבות ובידור נענע10, נלי תגר: "השנה יש באמת תחרות קשה בקולנוע הישראלי", באתר nana10‏, 21 בספטמבר 2014
* מערכת גיא פינס, נלי תגר עוברת לבלונד ומקבלת קמפיין ראשון, באתר nana10‏, 3 בדצמבר 2014(הקישור אינו פעיל, 13 בדצמבר 2019)
* הדס בשן, ‏"היום אני צריכה לחשוב פעמיים לפני שאני צועקת על אנשים", באתר ‏מאקו‏, 7 בינואר 2015
* נלי תגר, ‏הביקורת הקטלנית ששינתה לי את החיים, באתר onlife,‏ 3 באוגוסט 2015
* אורן פרסיקו, התוספת המכוערת, באתר העין השביעית, 18 באוגוסט 2015
* אתר למנויים בלבד מיכאל הנדלזלץ, מעולם לא כתבתי על נלי תגר את המלים האלה, באתר הארץ, 19 באוגוסט 2015
* עמי פרידמן, הו, נלי!, כתבת שער במגזין פנאי פלוס, 30 במרץ 2016
* יפעת מנהרדט, קרן נתנזון ויץ, נלי תגר: "דווקא כשטוב לך, אתה מרגיש שמשהו נורא עומד לקרות", באתר Xnet‏, 28 בנובמבר 2016
* רוני קובן, פגישה עם רוני קובן: נלי תגר, כאן\_11, תאגיד השידור הישראלי, 26 בדצמבר 2017
* חגית ברונסקי, ‏"מאבק הגז חשוב והכוח שלי ביכולת לתקשר דבר משעמם", באתר גלובס, 7 באוגוסט 2018
* הדס בשן, נלי תגר: "אני מפחדת מסיומה של ישראל כמדינה יהודית דמוקרטית", באתר את (כתב עת), 2 בדצמבר 2018
* אתר למנויים בלבד  אנה בורד, קריאת תגר, באתר "ידיעות אחרונות", 4 בדצמבר 2018
* נלי תגר, "אדם עלה על הבמה וחצה קו אדום מוחלט, ואנחנו עמדנו שם קפואים", באתר Ynet, מתאריך 28 בפברואר 2024
* אפרת וכטל, ‏כשמישהו אומר לי לשתוק זה לא גורם לי להרגיע, להפך, באתר ‏מאקו‏, 14 במרץ 2024

הערות שוליים
------------

1. ↑  Best Of 2014: 20 Breakthrough Performances, באתר "אינדי וויר", 3 בדצמבר 2015
2. ↑  מערכת ערוץ התרבות, ‏100 ביחסי ציבור: נלי תגר בין 20 התגליות הגדולות של 2014, באתר ‏מאקו‏, 4 בדצמבר 2014
3. ↑  שרון טל, לירון ויצמן ונלי תגר יגישו תכנית חדשה ברדיו תל אביב 102FM, אייס, 24 במאי 2020
4. ↑  מאיה כהן, מפחיד רצח: נלי תגר עושה סטנדאפ, באתר ישראל היום, 8 במרץ 2018
5. ↑  יוני פרוים, בייבי בום: נלי תגר הפכה לאמא, באתר ynet, 4 במרץ 2017  
גיל משעלי, לא תאמינו איך נלי תגר קראה לבן שלה, באתר רשת 13, ‏5 במרץ 2017
6. ↑  יפעת הללי אברהם, ‏בשעה טובה: נלי תגר ילדה בת, אחות לרש"י, באתר ‏מאקו‏, 24 בדצמבר 2020
7. ↑  הזוכים בתחרות הטלוויזיה 2016, באתר האקדמיה, ‏17 במרץ 2017
8. ↑  השחקנית הטובה ביותר בסדרה קומית, באתר האקדמיה
9. ↑  הזוכים והזוכות בתחרות פרסי הטלוויזיה 2019, באתר האקדמיה

  


|  |  |  |
| --- | --- | --- |
| **הקודם**:**2015 – מירי אלוני ("להרוג את הסבתא")** | **פרס האקדמיה הישראלית לטלוויזיה – השחקנית הטובה ביותר בסדרה קומית 2016 - נלי תגר ("האחיות המוצלחות שלי")** | **הבא**:**2017 – מגי אזרזר ("ויקי ואני")** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007580975405171
* GND: 114777773X
* LCCN: no2018136953
* VIAF: 5596147872011175170004
* WorldCat: lccn-no2018136953

 |